Brasilu

Brasilu, official-ye Federative Respublic Brasilu (portughesche : República Federativa do Brasil) est id plautst land os Sud America ed ios iklime Latin America, ed tienxia penkt plautst (equivalent ad 47% ios sud-american territorios) ed befolctst (samt meis quem 200 millions weikern). Est id wahid American land quer Portughesche biht baht majoritar-ye ed id mierst lusophone lando tienxia, tem quem oino iom multiculturalst ed ethnic-ye diversst nations, due un akster immigration ex variat locs ios mund. 
Lizden eusti ab id Atlantic Ocean, Brasilu hat un 7491 km long khayghian. Brasilia est ids federal nagor, eni un Federal District. Ids official rawaj est id real. 
==Un typic emergent mercat==
Vast, diversifien ed akster-ye befolken, est un prever colonia os Portugal remanus subantslohnken pos id independence (1822) ed id colonialo sclaverie quod hat naduren ter tiel 1888. Pon in-kap id XXIsto secule, Brasilu gegnohsit uno meteoric croscto quod hat salgiht millions Brasileiren paupertat ed buwt id land septim tienxia economic stieure. 90% ios population est gramat. Ids agriculture, tienxia id quart, beuwt id un essential actor in agriverslyn. Opnost med raumaterias ed energia, hat antplohct un transformator industrie do avancet xeimens kam automobil au aeronautique. 
Id brasileir "miracle" est sammel consequence os globalisation ed uns efficient gouvernement. Attract ab id muzlim cost os mandover ed id qualitat os un suaformen cadren personel, multinational entreprises hant invest en masse do Brasilu ed implantet fabrics, isnahnd id prehpen multiplen local satellite exobeidmens. Eti, id gohd management ios land ab president Luiz Inàcio Lula da Silvio (2002-2010) hat kardwnt ia institutions, somkwe un kreptic social siyassa jidalskwnd protie paupertat. In 2001, 35% ios population gwivit med minter quem 1,50 € cadadien, sont ne meis quem 22% in tod fall in 2010 menxu emerct un nov medio classe. 
Albatta, vasya problemes sont dalg ud bihe solwt ed enorm social inegalitats nadure. Regions (hassa Nordeste) salgent difficil-ye Subantslehnken menxu id rural exodus multipliet ambh ia major urbs sem barrios (favelas) quer regnet un akster insecuritat. Lakin, id progression iom infrastructures, id siyassa os professional formation, id encouragement os microcredit autorise id naduren iom progressen. Nespekent id tienxia crise, Brasilu conservit in 2011 un crosctratio os 2,7%, bet id sensible nilenten pon 2011 hat lakin revelen fragilitats. Id land hat zowngschie hassilen un international standing quod beuwt id nundiens uno major actor. Signe tos nov ahammiyat, buit un Brasileir, Roberto Azevêdo, chust in 2013 kay jusaye id Muntorganisation.
Category:Land
Category:Sud America